1. ปัจจัยความเสี่ยง

ปัจจัยเสี่ยงและมาตรการรองรับ

1. การผลิตสินค้า

ในปีที่ผ่านมาบริษัทผลิตสินค้าให้ Aiwa คิดเป็น 60%
เมื่อเทียบกับยอดขายโดยรวมซึ่งมีผลดีในระยะสั้นเพราะ
ช่วยลดต้นทุนการผลิตเนื่องจากได้ใช้กำลังการผลิตเต็มที่และสามารถซื้อวัตถุดิบได้ในราคาที่ต่ำลงแต่ในระยะยาวอาจทำให้เกิดปัญหาในความไม่แน่นอนของยอดผลิตและยอดขาย
เพราะบริษัทฯ ไม่ได้เป็นเจ้าของเครื่องหมายการค้าและไม่ได้ทำการตลาดเอง
ดังนั้นยอดผลิตและยอดขายจึงขึ้นอยู่กับนโยบายทางการค้าของเจ้าของเครื่องหมายการค้าเป็นสำคัญ

มาตรการรองรับ บริษัทฯ พยายามกระจายการผลิต OEM ให้กับหลายราย
โดยการแสวงหาลูกค้าใหม่ๆ มาทดแทน ซึ่งปัจจุบันบริษัทได้เริ่มทำการผลิตสินค้า OEM รายอื่นๆ
แล้วคือ Sanworld , MRZ และ Singer
และคาดว่าศักยภาพและคุณภาพในการผลิตของบริษัทเป็นที่ยอมรับของเจ้าของสินค้าชั้นนำที่เป็นเครื่องหมายการค้าทั้งประเทศญี่ปุ่นและเกาหลี
ซึ่งทำให้บริษัทฯ สามารถกระจายความเสี่ยงของลูกค้าให้มากรายขึ้น

2. ความผันผวนของอัตราแลกเปลี่ยน

บริษัทฯ อาจมีความเสี่ยงจากอัตราแลกเปลี่ยนจากหนี้ที่เป็นเงินตราต่างประเทศ
ซึ่งเกิดจากการซื้อชิ้นส่วนอิเล็กทรอนิกส์และสินค้าจากต่างประเทศ
เพื่อนำมาผลิตและจำหน่ายในประเทศและเงินกู้ยืมที่เป็นเงินตราต่างประเทศจำนวนรวมทั้งสิ้น 5.8
ล้านเหรียญสหรัฐ และ 0.40 ล้านเหรียญสิงคโปร์
ซึ่งไม่ได้ป้องกันความเสี่ยงจากความผันผวนของอัตราแลกเปลี่ยน

มาตรการรองรับ บริษัทฯ
พยายามกระจายความเสี่ยงในอัตราแลกเปลี่ยนโดยการขยายการจำหน่ายสินค้าไปยังต่างประเทศมากขึ้น
และป้องกันความเสี่ยงโดยการซื้อเงินตราต่างประเทศล่วงหน้า ( Forward cover)
ทันทีที่มีการเปิด LC สั่งซื้อสินค้า ส่วนเงินกู้ต่างประเทศจำนวน 1.9 ล้านเหรียญสหรัฐ
ปัจจุบันนี้บริษัทฯ ได้ชำระหนี้ตามสัญญาปรับโครงสร้างหนี้เรียบร้อยแล้ว

3. ผลกระทบจากเขตการค้าเสรี (AFTA)

อุตสาหกรรมไฟฟ้าและอิเล็กทรอนิกส์เป็น 1 ใน 15
อุตสาหกรรมที่อยู่ในรายการเร่งรัดการลดภาษีนำเข้า (Fast Track) ให้ลดลงเหลือร้อยละ 0-5
ภายใน 10 ปี
เนื่องจากปัจจุบันอัตราภาษีนำเข้าเครื่องใช้ไฟฟ้าและอิเล็กทรอนิกส์ของไทยสูงถึงร้อยละ 20-30
โดยมีผลตั้งแต่วันที่ 1 มกราคม 2543 เป็นต้นไป และมีแนวโน้มว่าจะปรับลดลง
จึงทำให้โอกาสที่จะมีสินค้านำเข้ามาแข่งขันในตลาดเมืองไทยมากขึ้น

มาตรการรองรับ บริษัทฯ
พยายามพัฒนาศักยภาพการผลิตให้มีประสิทธิภาพมากขึ้นซึ่งจะเอื้ออำนวยให้ได้รับประโยชน์จากการย้ายฐานการผลิตจากประเทศต่างๆ
มายังประเทศไทยเนื่องจากต้นทุนต่ำกว่าและมีอุตสาหกรรมสนับสนุนที่เพียงพอประกอบกับจำนวนประชากรและความต้องการซื้อสินค้าเครื่องใช้ไฟฟ้าในประเทศมีปริมาณที่สูงกว่าในกลุ่มประเทศ
AFTA
หลายประเทศทำให้เป็นข้อได้เปรียบในการตัดสินใจของผู้ประกอบการของสินค้าที่จะหันมาจ้างผลิต
OEM ในประเทศ ซึ่งบริษัทฯ
จะได้รับประโยชน์โดยตรงเนื่องจากโรงงานของบริษัทเป็นโรงงานที่ได้รับการยอมรับและเป็นบริษัทคนไทยบริษัทเดียวที่มีการผลิตเครื่องรับโทรทัศน์เกินกว่า
1,000,000 เครื่องต่อปี

4. ภาระค้ำประกันบริษัทร่วมและบริษัทที่เกี่ยวข้อง

บริษัทฯ มีภาระค้ำประกันหนี้ของบริษัทที่เกี่ยวข้องกันจำนวน 1,241 ล้านบาท ส่วนหนึ่งจำนวน 414
ล้านบาท บริษัทฯ ได้ถูกธนาคารเจ้าหนี้แห่งหนึ่งฟ้องร้องในฐานะผู้ค้ำประกัน
(รายละเอียดได้แสดงไว้ในข้อพิพาททางกฎหมาย)

 1. ภาระค้ำประกันของบริษัท ไดสตาร์เชน จำกัด ทำการปรับโครงสร้างหนี้กับ Bangkok Capital Alliance (BCA) มียอดหนี้คงค้าง ณ. วันทำสัญญาจำนวน 306 ล้านบาท Hair cut ดอกเบี้ยค้างชำระและเงินต้นเหลือ 85 ล้านบาท ผ่อนชำระภายใน 30 เดือน อัตราดอกเบี้ย 10%

2. ภาระค้ำประกันของบริษัท พานาเชน จำกัด ทำการปรับโครงสร้างหนี้กับ Bangkok Capital
Alliance (BCA) มียอดหนี้คงค้าง ณ. วันทำสัญญาจำนวน 200 ล้านบาท Hair cut
ดอกเบี้ยค้างชำระและเงินต้นเหลือ 55 ล้านบาท ผ่อนชำระภายใน 30 เดือน อัตราดอกเบี้ย 10%
และทำสัญญาปรับโครงสร้างหนี้กับบริษัท บริหารสินทรัพย์จันทบุรี จำกัด มียอดหนี้คงค้าง ณ.
วันทำสัญญาจำนวน 128 ล้านบาท Hair cut ดอกเบี้ยค้างชำระและเงินต้นเหลือ 100 ล้านบาท
ผ่อนชำระภายใน 9 ปี โดยได้รับยกเว้นดอกเบี้ยสำหรับ 2 ปีแรก และเริ่มคิดดอกเบี้ยในปีที่ 3 , 4
และปีที่ 5 ถึง 9 ด้วยอัตราดอกเบี้ย 2% , 5% และ MLR ตามลำดับ

3. บริษัท เซ็นทรัล ออดิโอ เชน จำกัด ทำสัญญาปรับโครงสร้างหนี้กับกองทุนรวมเอเซียรีคอฟเวอรี่
1 มียอดหนี้คงค้าง ณ. วันทำสัญญาเต็มวงเงินค้ำประกันจำนวน 3 ล้านบาท Hair cut
ดอกเบี้ยค้างชำระและเงินต้นเหลือ 1.2 ล้านบาท ผ่อนชำระภายใน 3 ปี อัตราดอกเบี้ย MLR

4. ภาระค้ำประกันของบริษัท แดวู คอนซูมเมอร์ อิเลคโทรนิค (ประเทศไทย) จำกัด ทั้งหมด 538
ล้านบาท
ไม่ประสบความสำเร็จในการปรับโครงสร้างหนี้ตามขบวนการของสำนักงานคณะกรรมการเพื่อส่งเสริมการปรับปรุงโครงสร้างหนี้
จึงเป็นการเจรจาปรับโครงสร้างหนี้แยกแต่ละรายซึ่งขณะธนาคารเจ้าหนี้ให้ดำเนินการตามธนาคารเอเซีย
จำกัด (มหาชน) และ ธนาคารไทยพาณิชย์ จำกัด (มหาชน) ได้ฟ้องบริษัทฯ
ในฐานะผู้ค้ำประกันจำนวน 516 ล้านบาท ซึ่งบริษัทฯ ได้ตั้งสำรอง 100%
แล้วในงบการเงินสิ้นสุดวันที่ 30 มิถุนายน 2544
และอยู่ระหว่างเจรจารายละเอียดของการปรับโครงสร้างหนี้ของเจ้าหนี้แต่ละราย

วันที่ 25 กรกฎาคม 2544